Dinamo nu i-a dezamăgit pe suporteri și nici pe legendele din Ștefan cel Mare, prezente pe Arena Națională la meciul cu Csikszereda. Echipa lui Zeljko Kopic s-a impus cu 2-0 în meciul tur al barajului pentru promovare/menținere în SuperLiga. Miron Panțuroiu, un fan înfocat al lui Dinamo, a realizat o fotografie de colecție înaintea fluierului de start al meciului.
Dinamo a avut parte de o susținere incredibilă la meciul sezonului cu Csikszereda M. Ciuc de pe Arena Națională. După o primă repriză fără goluri, elevii lui Zeljko Kopic au turat motoarele în a doua parte a meciului. Dennis Politic, cu o „dublă”, a rezolvat partida.
Partida de pe Arena Națională a fost de maxim interes și pentru legendele din Ștefan cel Mare, care s-au înghesuit să urmărească duelul tur de la baraj. Miron Panțuroiu, un fan înfocat al lui Dinamo, a fost autorul unei fotografii de excepție.
Prieten cu o mulțime de legende ale clubului din Ștefan cel Mare, Miron Panțuroiu, suporter înrăit, a făcut o fotografie cu foști fotbaliști ai lui Dinamo din toate generațiile. Momentul s-a consumat înaintea fluierului de start al meciului Dinamo – Csikszereda.
Foști mari fotbaliști ai lui Dinamo, dar și personalități care susțin clubul din Ștefan cel Mare s-au adunat la un loc pentru a susține echipa favorită în acest moment de cumpănă. Printre aceștia se numără Ioan Andone, Jean Vlădoiu, Ionuț Lupescu, Florin Prunea sau Ciprian Marica, foști mari fotbaliști în Ștefan cel Mare.
De asemenea, Costel Orac, Dorin Mateuț sau Ionel Augustin au venit pe Arena Națională și s-au fotografiat alături de artistul Ștefan Bănică Junior sau Răzvan Zăvăleanu, administratorul judiciar din Ștefan cel Mare.
Returul dintre Dinamo și Csikszereda va avea loc luni, 27 mai, ora 20:00 la Miercurea Ciuc. „Câinii” au făcut un pas important spre menținerea pe prima scenă a fotbalului românesc după victoria de pe Arena Națională, scor 2-0.
Ioan Andone nu are emoții pentru „dubla” lui Dinamo cu Csikszereda. Fostul mare antrenor din Ștefan cel Mare a dat detalii de la întâlnirea cu foștii colegi. „Fălcosul” a cerut plecarea lui Zeljko Kopic de la Dinamo.
„Calificarea cred că era jucată dinaintea meciului. Csikszereda nu a avut suflu. Nici Dinamo nu a fost în zi fericită. Mi-aduc aminte de o astmosferă de pe Arcul de Triumf. Dacă era la fel acum, scorul trebuia să fie 6-0.
Am primit invitații, am depănat amintiri cu foști sportivi. Toți discută ce se poate face ca Dinamo să aibă altă față. Trebuie adus cel mai important antrenor și după aceea să fie făcută o selecție riguroasă. La Dinamo au reușit foștii jucători ai lui Dinamo. Nu doar Claudiu Niculescu, un antrenor român.
Să construiască o echipă. Poate nu intri la anul în play-off, că ai nevoie de 2 ani să ajungi antrenor bun. În mare parte e rezolvată problema barajului, că e diferemță mare de valoare. Dar fotbalul e ciudat, niciodată nu poți să știi.
Dacă aș fi antrenor, aș păstra doar 5 jucători. Nu discutăm de nume. Nu mă bag să dau sfaturi. Este foarte greu să spere la play-off (n.r. – în sezonul viitor), că e greu să aduci 15 jucători să-i asamblezi, să faci echipă. Dacă se pleacă din vară la o politică în spiritul lui Dinamo… ce să discuți cu străinii? Antrenorul a muncit bine, dar nu a avut cu cine”, a declarat Ioan Andone.